Kuigi olen siia harva kirjutama hakanud, ei kavatse ma, vähemalt mitte ligemal ajal, siia postitamisi lõpetada.  Sotsiaalmeedia (facebook, twitter, blogid...) on üks  huvitav koht. Hoolimata sellest, et paljud peavad seal toimuvat pealiskaudseks ja tegelikku elu mitte kajastavaks, on teatud hulgal alasti tõde sealgi. Kuna sinna postitamine on kerge, siis võib sinna hetkeemotsioonide ajel sattuda igasugust huvitavat materjali, mis inimese kohta rohkem räägib kui tuhat sõna. See viimane on küll kirjanduslik liialdus, aga vastab siiski tõele. Alasti tõde, mis sotsiaalmeediasse paisatakse on enamasti tingitud hetkelisest ebaadekvaatsest olekust nagu viha, raev, tüdimus,  pettumus, joobes olek ning teist kolmandat veel. Sageli põimuvad mitmed neist. Purjus peaga näiteks väljendab inimene ennast palju avameelsemalt. Ma ei taha öelda, et ise poleks sellises olekus oma tundeid ja mõtteid internetiavarustesse paisanud. Tegijail juhtub. Ja kuigi enamasti inimesed sellest ebaadekvaatsest olekust väljudes oma kirjutatut häbenevad ning seda kustutama kiirustavad, jõuab teatud hulk inimesi seda ikkagi lugeda. Ja muidugi võib selliste sissekannete tagajärjeks olla solvumine või muu sarnane  tunne. Sest distantsilt suhtlemine teatavasti sisaldab mõningaid puudujääke ja ohtralt väärtõlgendusvõimalusi. Kahjuks. Muidugi on minu praegune sissekanne tingitud ühest konkreetsest juhtumist, mida ma siinkohal avalikustama ei hakka, seda enam, et see on nüüdseks kõige kaduva teed läinud. Solvuma mind see ei pannud, küll aga tegi pisut nalja ja tõi väikese imestuse ka kaasa. Kuid see selleks. Lõpetuseks veel niipalju, et kuigi on pea võimatu luua täiuslikke filtreid selliste ebaadekvaatsete sissekannete  takistamiseks, jäävad taolised kirjutised eksisteerima, kuni sotsiaalmeedia elab ja hingab. Sest hingeõhu anname talle ju meie - inimesed - lihast ja luust tunnetega ja nõrkustega olevused. Selge on see, et filter meis endis vahel ei toimi või mingil põhjusel nõrgeneb. Kuid siis tasub alati keerata mündi teine pool, et näha mis sinna pressitud on. Ja seal on mõistmise, pika meele ja andestamise kuju. Seda kõigile teile soovingi. Siis on maailm ka parem koht elamiseks. Ka sotsiaalmeedias.